יו-יו מה

יוֹ-יוֹ מה (באנגלית: Yo-Yo Ma; בכתב סיני מסורתי: 馬友友; בכתב סיני מפושט: 马友友; בפין-יין: Mǎ Yǒuyǒu; נולד ב-7 באוקטובר 1955) הוא צ'לן צרפתי-סיני-אמריקני, הידוע בזכות כישוריו כאחד מהצ'לנים הקלאסיים הטובים בעולם ומפעליו הרבים בתחומים מוזיקליים מגוונים.

ביוגרפיה
מה נולד בפריז לאם זמרת ולאב שהיה מנצח ומלחין, שניהם ממוצא סיני. מגיל צעיר קיבל חינוך העוסק במוזיקה. הוא החל ללמוד לנגן בכינור, המשיך לוויולה ובהמשך עבר לצ'לו. משפחתו היגרה לארצות הברית בשנת 1962 והשתקעה בניו יורק כשהיה בן 7.

מה היה ילד פלא, שהופיע בגיל 8 בקונצרט בטלוויזיה האמריקנית שעליו ניצח ליאונרד ברנשטיין. הוא התקבל לבית הספר ג'וליארד בניו יורק, והמשיך משם ללימודי מדעי הרוח באוניברסיטת הרווארד בבוסטון. הוא הופיע עם תזמורות רבות בכל רחבי העולם.

הוא הופיע בכמה פרקים של סדרת הטלוויזיה לילדים "ארתור", ובסדרת הדרמה "הבית הלבן".

בפברואר 2011 קיבל את מדליית החירות הנשיאותית מנשיא ארצות הברית ברק אובמה.

פעילות מוזיקלית
יו-יו מה נודע בהתעניינותו במגוון רחב של סגנונות מוזיקליים, בניגוד לנגן קלאסי טיפוסי. הוא הופיע והקליט יצירות מתקופת הבארוק על כלים תקופתיים, מוזיקת בלוגראס אמריקנית, מלודיות סיניות, מוזיקה ברזילאית, טנגו ארגנטינאי מאת אסטור פיאצולה, ואת פסקול הסרט "נמר, דרקון".

הוא ניגן את היצירה "Air and Simple Gifts" בהשבעתו של נשיא ארצות הברית ברק אובמה.

הוא הקים את תזמורת "דרך המשי" שמאגדת מוזיקאים ממזרח ומרכז אסיה. במאי 2006 זכה בפרס דן דוד, על תרומתו לשימור המורשת האמנותית והתרבותית של העמים שלאורך נתיב המסחר שחצה את יבשות אסיה ואירופה, מסין עד לים התיכון, החל באלף הראשון לפני הספירה ועד לאמצע האלף השני לספירה. הבמאי מורגן נוויל יצר ב-2015 סרט דוקומנטרי בשם מוזיקה של זרים: יו-יו מה ואנסמבל דרך המשי, שמתעד את סיפורו של האנסמבל וחלק מנגניו. הסרט השתתף בפסטיבל דוקאביב ב-2016

בשנת 2020 הופיע ברשימה השנתית טיים 100 של מגזין טיים.

קישורים חיצוניים

הערות שוליים

ילדי פלא במוזיקה קלאסית
צ'לנים אמריקאים
צ'לנים צרפתים
מוזיקאים סינים
זוכי פרס דן דוד
מקבלי מדליית החירות הנשיאותית
מהגרים מצרפת לארצות הברית
זוכי פרס לאוני סונינג למוזיקה
בוגרי בית הספר ג'וליארד
זוכי פרס מרכז קנדי
זוכי פרס גראמי הלטיני
צרפתים חברי האקדמיה האמריקאית לאמנויות ולמדעים
סינים שהופיעו ברשימת טיים 100
סינים שנולדו ב-1955
צרפתים שנולדו ב-1955
אמריקאים שנולדו ב-1955
זוכי המדליה הלאומית לאמנויות